11 octombrie 2024

**Comunicat de presă**

**64 de locuri de muncă oferite la Bursa locurilor de muncă pentru absolvenți organizată de AJOFM Harghita în parteneriat cu Agenția de Dezvoltare Județeană Harghita**

Azi, 11 octombrie 2024, la Miercurea-Ciuc s-a desfășurat Bursa locurilor de muncă pentru absolvenți, eveniment organizat de Agenția Județeană pentru ocuparea Forței de Muncă Harghita în parteneriat cu Agenția de Dezvoltare Județeană Harghita**.**

În deschiderea Bursei au luat cuvântul domnul Borboly Csaba președinte al Consiliului Județean Harghita, precum și domnul Tiberiu Pănescu director executiv al AJOFM Harghita, încurajând persoanele în căutarea unui loc de muncă să profite de această oportunitate și să stea de vorbă cu cât mai mulți angajatori prezenți la Bursă și de asemenea și pe viitor să se adreseze celor două instituții pentru sprijin în integrare pe piața muncii și dezvoltarea carierei profesionale.

Anul acesta au participat la bursă 15 angajatori, care au oferit în total 64 de locuri de muncă.

Persoanele în căutarea unui loc de muncă, absolvenți dar și alte categorii prezente la Bursă în număr total de 233, din care 72 de absovenți au stat de vorbă cu angajatorii sau reprezentanții acestora cu oferte de locuri de muncă în domeniul industriei alimentare, industriei prelucrătoare, comert și servicii și chiar în domeniul administrației publice.

Printre meseriile oferite amintim: îmbuteliator fluide sub presiune, laborant apă și apă grea, stivuitorist, strungar universal, sudor, lăcătuș mecanic, operator CNC, șofer de autoturisme, conducător autospecială, agent vânzări, agent comercial, agent servicii clienți, contabil, asistent manager.

Pentru persoanele cu pregătire superioară, față de anii precedenți, oferta a fost mai generoasă, aceasta venind și din partea angajatorilor din mediul privat, de exemplu pentru ingineri horticultori, peisagiști, dar și din partea administrației publice și anume Primăria Miercurea-Ciuc cu posturi pentru funcții publice și contractuale, de niveluri diferite, dar și programe de Internship oferite de Consiliul Județean Harghita.

În cadrul Bursei, unui număr de 120 de persoane în căutarea unui loc de muncă le-a fost prezentată platforma de căutare a locurilor de muncă ANOFM - PULS, realizată prin proiectul „Relația SPO cu angajatorii - eSPOR”**,** punându-se accentul pe următoarele funcționalități: căutarea locurilor de muncă, filtrarea ofertelor după criterii simple și complexe, înregistrarea pe platformă ca persoane în căutarea unui loc de muncă, completarea profilului (realizarea unui CV), aplicarea pe oferte existente. De asemenea unui număr de 10 absolvenți li s-a oferit posibilitatea de a completa chestionare de autocunoaștere, concepute în cadrul proiectului ”Managementul de caz – Proces de incluziune pe piața muncii”. Proiectele amintite au fost implementate la nivel național de către ANOFM și Agențiile Județene pentru Ocuparea Forței de muncă.

Din totalul participanților, angajatorii au selectat pentru un interviu suplimentar sau pentru probă de lucru 115 persoane.

Săptămâna următoare va fi alocată derulării acestor interviuri și probe de lucru. Și ca în fiecare an, după această primă săptămână de după Bursa locurilor de muncă, persoanele care nu au ocupat un loc de muncă vor fi orientate către angajatorii care au depuse oferte de locuri de muncă la agenție, indiferent dacă au participat, sau nu la Bursă, oferte care se potrivesc cu profilul profesional al șomerilor respectivi.

**AGENȚIA JUDEȚEANĂ PENTRU OCUPAREA FORȚEI DE MUNCĂ HARGHITA**